Štev.: 900-156/2014-3

Datum: 24.6.2014

# Z A P I S N I K

29. seje Sveta Četrtne skupnosti Golovec, ki je bila v sredo 18.6.2014 ob 17.00 uri v prostorih Službe za lokalno samoupravo, Litijska 38, Ljubljana.

Sejo je na podlagi 58. člena Statuta Mestne občine Ljubljana sklical predsednik Sveta Četrtne skupnosti Golovec, Mestne občine Ljubljana, Aleš Dakić.

**PRISOTNI ČLANI SVETA**: Robert Anžič, Zinka Breskvar, Aleksander Brezigar, Marjeta Burger, Aleš Dakić, Gregor Feist, Anton Kastelic, Aleš Kužnik in Igor Pigac.

**OSTALI PRISOTNI**: Vesna Stojanović, javna uslužbenka Službe za lokalno samoupravo, MU,MOL.

Na začetku je predsednik sveta ugotovil, da je na seji od **15** članov sveta prisotnih 9 članov sveta, kar pomeni, da je bil Svet sklepčen in je lahko pričel z delom.

Nato je predlagal razširitev predlaganega dnevnega reda s točko 4. »Pripombe Sveta Četrtne skupnosti Golovec na Rebalans II proračuna MOL« in dal na glasovanje naslednji predlog **DNEVNEGA REDA:**

1. Potrditev zapisnika 28. seje sveta Četrtne skupnosti Golovec
2. Pobude in predlogi članov sveta in občanov ČS Golovec
3. Imenovanje Volilne komisije ČS Golovec
4. Pripombe Sveta Četrtne skupnosti Golovec na Rebalans II proračuna MOL
5. Razno

Navzočih je bilo 9 članov sveta.

Opredeljenih je bilo 9 članov sveta.

Za predlagani dnevni red je glasovalo 9 članov sveta.

**Dnevni red je bil sprejet.**

**AD 1**

**POTRDITEV ZAPISNIKA 28. SEJE SVETA ČETRTNE SKUPNOSTI GOLOVEC**

Predlog zapisnika 28. redne seje so člani sveta prejeli z vabilom za sejo.

Na predlog zapisnika je imel pripombe član Sveta ČS Golovec MOL g. Gregor Feist in sicer, da se v predlogu sklepa 3/27 spremeni besedilo (»ali se bo v letu 2014 začela…..«) in se sklep glasi:

**Pristojne službe OGDP, MU, MOL se pozove k odgovoru kako poteka načrtovana sanacija mostu čez Ljubljanico, pri obračališču LPP št. 5, glede na dejstvo, da so pristojne službe OGDP, MU, MOL, na pobudo članov Sveta ČS Golovec glede sanacije, odgovorile, da so za sanacijo mostu za leto 2014 v proračunu sredstva zagotovljena.**

Pripombo je imel tudi na predlog sklepa 4/27, v katerem naj se besedilo sklepa popravi tako, da se sklep glasi:

**Pristojne službe MOL naj nemudoma pričnejo z odkupom zemljišč ob Litijski cesti v obsegu potrebnim za izgradnjo štiripasovnice in ob Hruševski cesti zaradi razširitve in rekonstrukcije. Potrebna sredstva se naj zagotovijo v vseh nadaljnjih proračunih MOL.**

Naslednja pripomba se nanaša na besedilo predloga sklepa 5/27 in 6/27, v katerih je potrebno točno opredeliti ali je v besedilu naveden datum sestanka ali datum zapisnika. Sklepa naj se pravilno glasita:

**Svet ČS Golovec se je seznanil z zapisnikom sestanka o večnamenskem centru, ki je bil dne 27.3.2014.**

**Svet ČS Golovec povzema in potrjuje sklepe sprejete na sestanku dne 27.3.2014.**

Opozoril je tudi, da pri predlogu sklepa 7/27 ni navedena zadnja alineja, zato naj se sklep dopolni in naj se pravilno glasi:

**Glede na sprejete sklepe Sveta ČS Golovec MOL in izpostavljene pripombe ter sklepe podane in sprejete na sestanku društev o večnamenskem centru dne 27.3.2014, Svet ČS Golovec pričakuje:**

* **zaustavitev vseh aktivnosti podelitve javno zasebnega partnerstva izgradnje nogometne dvorane, ki potekajo na podlagi obstoječih dokumentov in ne upoštevajo sklepov Sveta ČS Golovec MOL;**
* **izdelavo novih izvedbenih načrtov ter idejnih zasnov športnega centra in objektov, ki bodo upoštevale potrebe in predloge lokalnih društev in ČS Golovec ter sprejete sklepe Sveta ČS Golovec MOL;**
* **Aktivno sodelovanje oziroma vključitev odbora za izgradnjo večnamenskega centra s strani strokovnih služb MOL-a, ki bodo pripravljale dokumente/načrte in vodile nadaljnje postopke povezane z večnamenskim centrom.**

Člani Sveta so se s pripombami in predlaganimi popravki in dopolnitvami predlogov sklepov člana Sveta g. Gregorja Feista seznanili in predsednik Sveta je dal na glasovanje:

**PREDLOG SKLEPA 1/29:**

**Svet Četrtne skupnosti MOL potrjuje zapisnik 28. redne seje sveta Četrtne skupnosti Golovec z zgoraj navedenimi popravki in dopolnitvami, ki jih je predlagal član Sveta Gregor Feist.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

**AD 2**

**POBUDE IN PREDLOGI ČLANOV SVETA IN OBČANOV ČS GOLOVEC**

**Pobude članov Sveta ČS Golovec:**

* član Sveta ČS Golovec g. Gregor Feist je vnovič opozoril na obrez dreves in vej nad kolesarskimi poti pri bencinskemu servisu OMV na Litijski cesti, pri mostu proti Kajuhovi cesti ter ob Parmski in Pesarski cesti. Opozoril je tudi, da zelenice v Štepanjskem naselju niso pokošene.

**PREDLOG SKLEPA 2/29:**

**Javna uslužbenca SLS MOL na Odsek za vzdrževanje MOL posredujeta pripombo z zahtevo, da se površine čim prej uredijo.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

* članica sveta ČS Golovec ga. Zinka Breskvar je člane Sveta seznanila s pobudo stanovalcev Periške ceste in Poti v dolino (pobuda s podpisi stanovalcev) za asfaltiranje makadamskega dela Periške ceste, ki vodi do športnih površin ŠRC Strmec.

**PREDLOG SKLEPA 3/29:**

**Svet ČS Golovec se je s pobudo stanovalcev seznanil in jo podpira, zato predlog posreduje pristojnemu oddelku MOL.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

* članica Sveta ČS Golovec ga. Zinka Breskvar je opozorila na neurejene brežine bizoviškega potoka in predlagala, da se na pristojno službo MOL poda vprašanje o možnosti košnje brežine na način, kot je bil izveden v letu 2012 in 2013.

**PREDLOG SKLEPA 4/29:**

**Svet ČS Golovec od Odseka za vzdrževanje OGDP MOL pridobi informacijo o možnosti ureditve in košnje brežine potoka na način, ki je bil izveden v letih 2012 in 2013, ko je ČS pridobila ponudbo, postopek pridobitve naročilnice in izplačila izvajalcu pa je bil v pristojnosti OGDP, Odseka za vzdrževanje.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

* član Sveta ČS Golovec g. Robert Anžič je opozoril, da se v jami ob Litijski cesti ponovno nabira odpadni material.

**PREDLOG SKLEPA 5/29:**

**Svet ČS Golovec na pristojne inšpekcijske službe vnovič naslovi dopis z obrazložitvijo stanja ter predlaga, da se problematika reši na način, ki bo dolgotrajen (npr. s postavitvijo kamere in posledično s sankcijami storilcem).**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

**AD 3**

**IMENOVANJE VOLILNE KOMISIJE ČS GOLOVEC**

Predsednica Komisije za mandatna vprašanja, volitve in imenovanja pri Svetu ČS Golovec Zinka Breskvar je Svetu predlagala, da se v Volilno komisijo ČS Golovec imenujejo:

* Predsednica, **TINA ŠTEPEC**, BIZOVIŠKA 31, 1261 LJUBLJANA DOBRUNJE
* Namestnica predsednice, **BERNARDKA MADON**, JAKČEVA 39, LJUBLJANA
* Član, **MATIJA FEIST**, ŠTEPANJSKA C. 16B, LJUBLJANA
* Namestnik člana, **DOMAGOJ FILIPOVIĆ**, Pot v dolino 41, 1261 LJ.DOBRUNJE
* Član, **GOSTIMIR DAKIĆ**, BILEČANSKA 2, LJUBLJANA
* Namestnik člana, **LUDVIK JEVŠJAK**, 9.11.1949, KROŽNA POT 21, LJUBLJAJNA

Pripombo na postopek je imel član Sveta ČS Golovec in hkrati član KMVVI Igor Pigac, in sicer zakaj se ni sestala komisija ter pregledala prispele predloge kandidatov. Predsednica komisije je pojasnila, da glede na dejstvo, da je na sedež ČS Golovec prispelo le šest predlogov kandidatov (kot je tudi potrebno) ni menila, da je sklic seje komisije sploh potreben, ampak je dovolj predlog za imenovanje Svetu ČS Golovec, ki volilno komisijo tudi imenuje.

Predsednik Sveta je predlagal, da se seja Sveta prekine in se sestane Komsija za mandatna vprašanja, volitve in imenovanja ter se nato seja Sveta nadaljuje. Člani Sveta so bili menja, da prekinitev seje ni potrebna, zato je v nadaljevanju predsednik Sveta dal na glasovanje **PREDLOG SKLEPA 6/29:**

**Svet ČS Golovec imenuje Volilno komisijo ČS Golovec v sestavi:**

* **Predsednica, Tina ŠTEPEC, Bizoviška 31, 1261 Ljubljana Dobrunje**
* **Namestnica predsednice, Bernardka MADON, Jakčeva 39, Ljubljana**
* **Član, Matija FEIST, Štepanjska cesta 16B, Ljubljana**
* **Namestnik člana, Domagoj FILIPOVIĆ, Pot v dolino 41, 1261 Lj. Dobrunje**
* **Član, Gostimir DAKIĆ, Bilečanska 2, Ljubljana**
* **Namestnik člana, Ludvik JEVŠJAK, Krožna pot 21, Ljubljana**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 8 članov sveta.

**Sklep je bil sprejet.**

**AD 4**

**PRIPOMBE SVETA ČETRTNE SKUPNOSTI GOLOVEC NA PREDLOK ODLOKA O REBALANSU II PRORAČUNA MOL ZA LETO 2014**

Predsednik Sveta ČS Golovec je člane Sveta seznanil z vsebino članka, ki je bil objavljen v časopisu Delo dne 18.6.2014 glede predlaganih prerazporeditev sredstev namenjenih za ureditev Litijske ceste v Hrušici in obodnih cest. Član Sveta Gregor Feist je predlagal, da se seje MS, ki bo 7.7.2014 udeleži predstavnik ČS Golovec in predstavi stališče Sveta ČS kot tudi sprejem sklepov, ki jih predlaga.

Po krajši razpravi je dal predsednik Sveta na glasovanje **PREDLOG SKLEPA 7/29:**

**1.**

**Svet Četrtne skupnosti Golovec se je seznanil z vsebino članka z naslovom »Z drugim rebalansom Jankoviću še več pooblastil«, ki je bil objavljen v časopisu Delo dne 18.6.2014.**

**Iz članka izhaja, da:**

* **se bo proračun polnil z dobički javnih podjetij in zavodov;**
* **sredstva za ureditev Litijske ceste v Hrušici in obodnih cest se zmanjšujejo z dobrih 2 milijona na 600.000 evrov;**
* **zagotavlja se dodatnih 1,8 milijona evrov za investicijo v parkirno hišo Kozolec 2;**
* **župan lahko odobri prerazporeditve sredstev.**

**2.**

**Svet Četrtne skupnosti Golovec nasprotuje prerazporeditvi sredstev v predlogu Odloka o rebalansu proračuna MOL, ki zmanjšujejo sredstva za ureditev Litijske ceste v Hrušici in obodnih cest.**

**OBRAZLOŽITEV:**

Svet Četrtne skupnosti Golovec se od svoje ustanovitve prizadeva za izgradnjo kanalizacije v Hrušici ter rekonstrukcijo Litijske in Hruševske ceste. Svetniki ČS Golovec smo na eni izmed sej Sveta potrdili svojo načelno podporo prometni politiki Mestne občine Ljubljana, zato se strinjamo, da se mesto uredi tako, da bo cim bolj prijazno pešcem in kolesarjem ter se bo povečala uporaba javnega mestnega prometa. V tem kontekstu močno podpiramo tudi ureditev kolesarske steze in pločnika za pešce na Litijski in Hruševski cesti, saj je bi n ta način ustrezno zagotovili varno pot v solo našim najmlajšim in na splošno večjo varnost stanovalcev ob navedenih cestah. Prav tako podpiramo načrtovano ureditev Slovenske ceste.

Kljub naši načelni podpori pa se s predlaganim amandmajem ne moremo strinjati, saj vnovič jemlje sredstva za ureditev edine ljubljanske vpadnice znotraj cestnega obroča, ki nima urejene niti kanalizacijske in druge osnovne infrastrukture niti pločnika in kolesarske steze. Že več desetletij občani poslušajo obljube o ureditvi kanalizacije in Litijske ceste, a se izvedba vsakič znova odlaga do naslednjega roka, ki se ga nato pristojni ne držijo. Zadnji rok za začetek izgradnje kanalizacije je bil objavljen v glasilu Ljubljana (junij 2014), a je očitno, da se bo tudi ta rok odložil do nadaljnjega. Dodatno okleščenje sredstev s postavke Litijske ceste pa sporočajo, da se bo projekt odložil še na kasnejši datum.

Svetniki ČS Golovec želimo in se zavzemamo, da Mestna občina izpolni določila evropskih in nacionalnih aktov, da do 31. december 2015 uredi odvajanje v javno kanalizacijo in ustrezno čiščenje za območja poselitve, ki so obremenjena med 50 in 2.000 populacijskih enot (PE). Žal se bojimo, da se s z novim predlaganim amandmajem ureditev kanalizacijske infrastrukture odloži po tem roku.

Na seji junija 2013 so nam župan in predstavniki VO-KA zatrjevali, da se bo projekt kanalizacije in s tem povezane obnove Litijske ceste začel že avgusta 2013; rok se je na to odložil do novembra 2013 in sedaj, če bo amandma sprejet po letu 2016, česar svetniki ČS Golovec ne moremo sprejeti. Ne moremo sprejeti dejstva, da se sredstva jemljejo iz postavk za ureditev življenjsko nujne infrastrukture kar kanalizacija zagotovo je in se na drugi strani namenjajo za sicer zelo pozitivne, potrebne in všečne projekte, vendar v tem trenutku luksuzne projekte kot so npr. ureditev Petkovškovega nabrežja, Slovenske ceste itd.

Sicer se strinjamo, da je potrebno pravne zaveze izpolnjevati, vendar se še bolj kot tega zavedamo dejstva, da pri tem ne gre samo za reakcijsko uresničevanje pravnega reda, ker smo v to prisiljeni, ampak gre za povsem vsakdanje človeške usode. Gre za to, da v MOL v gosto naseljenih območjih občani nimajo zagotovljenih rešitev za zadovoljevanje njihovih temeljnih potreb.

Na tem mestu si dovolimo izpostaviti, da občani, ki živijo znotraj obroča le 3 kilometre stran od Mestne hiše nimajo ustrezno urejenega odvajanja odpadnih voda, ampak morajo za zagotavljanje minimalnih higienskih pogojev ter odvajanje fekalij poskrbeti sami. Pri tem naj poudarim, da ne mislim, da bi bila kanalizacija brezplačna. Nasprotno, je plačljiva enako kot čiščenje greznice, vendar gre vendarle zato, da je danes, na današnji stopnji tehnološkega razvoja in predvsem danes v mestu odvajanje v javno kanalizacijo edini sprejemljiv način za zagotavljanje splošne higiene.

**3.**

**Svet Četrtne skupnosti Golovec zahteva od pristojnega oddelka oziroma službe MOL, da do septembra 2014 pripravi in podpiše memorandum, s katerim se bo z jasnim časovnim načrtom zavezal, v katerih rokih bo zgrajena kanalizacija in zgrajeni Hruševska in Litijska cesta.**

**4.**

**Svet Četrtne skupnosti Golovec nasprotuje podelitvi pristojnosti Županu, da lahko sam prerazporeja proračunska sredstva.**

**5.**

**O sklepih in sprejetih obrazložitvah Sveta ČS Golovec se do konca junija 2014 obvesti Župana MOL in medije po izbiri Sveta ČS Golovec.**

**6.**

**Svet Četrtne skupnosti Golovec pooblašča predsednika Sveta Aleša Dakića, da se udeleži seje MS dne 7.7.2014 in pod točko 5a *»Predlog Odloka o rebalansu proračuna MOL za leto 2014«* predstavi mnenje Sveta Četrtne skupnosti Golovec.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep je bil sprejet.**

 **AD 6**

 **RAZNO**

1. Predsednik Sveta člane seznanil s postavijo prometnega znaka o prepovedi parkiranja na

 površini ob Poti v dolino;

2. Član Sveta Gregor Feist je člane sveta seznanil, da je na dnevnem redu seje MS tudi

 obravnava nekaj zelo pomembnih dokumentov, ki so dolgoročno pomembni tudi za ČS

 (Odlok o oskrbi s pitno vodo, program varstva okolja, strategija za ravnanje z odpadki….)

 Meni, da bi tudi ČS morala imeti možnost, kar ji je pravzaprav omogočeno že s Statutom

 MOL, da na dokimente podja svoje predloge, pripombe in stališča.

Predsednik Sveta je dal na glasovanje **PREDLOG SKLEPA 8/29:**

**Svet ČS Golovec pošlje poziv vsem pristojnim službam in oddelkom MOL in županu MOL, da se ob obravnavi dokumentov (na seji MS), ki se nanašajo na območje ČS, pozove tudi ČS, da poda svoje predloge in pripombe na dokumente, ki jih bo MS obravnaval.**

**S tem je bil dnevni red izčrpan in seja se je zaključila ob 18.00 uri.**

Zapisala: Aleš Dakić

 Predsednik sveta

Vesna Stojanović Četrtne skupnosti Golovec